Ráðstefna um tengsl hreyfingar og þroska barna með áherslu á snemmtæka íhlutun var haldin í Háskóla Íslands mánudaginn 6. júní síðast liðinn . Þar komu fram innlendir og erlendir sérfræðingar sem koma að mati , greiningu , meðferð og umönnun barna með frávik í þroska heila og taugakerfis . Fyrstu merki um ýmis heilkenni , sjúkdóma , adhd einhverfu og fleira eru oft á tíðum frávik í hreyfiþroska sem jafnvel má greina hjá börnum niður í nokkurra vikna gömul . Til að hægt sé að grípa inn og hefja meðferð sem allra fyrst , á þeim tíma sem heili og taugakerfi er í hve mestri mótun , er mikilvægt að þekking á þessum einkennum sé til staðar hjá fagfólki og umönnunaraðilum ung - og smábarna . Einnig er mikilvægt að meðferðarúrræði séu í boði allt frá fyrstu tíð , svo hægt sé að vinna með börnum , jafnvel þó formlegrar greiningar sé enn beðið . BHRG-stofnunin í Ungverjalandi hefur sérhæft sig í rannsóknum á tengslum hreyfingar og þroska heila og taugakerfis barna og þróun á matstækjum og meðferðum . Hefur hún náð góðum árangri og nýtur mikillar virðingar . Forstöðumaður stofnunarinnar , Katalin Lakatos PhD í sjúkraþjálfun , er einn fremsti fræðimaður heims á sínu sviði og á ráðstefnunni gafst einstakt tækifæri til að kynnast störfum hennar og starfsemi BHRG-stofnunarinnar . Frummælendur ráðstefnunnar voru sammála um mikilvægi snemmtækrar íhlutunar og að töluvert vantaði upp á til að börnum með frávik sé sinnt með viðunandi hætti . Ljóst er að mikill vilji og þekking er til staðar hjá íslensku fagfólki og á ráðstefnunni voru kynnt mörg metnaðarfull og framsækin verkefni á þessu sviði . Langir biðlistar eftir formlegri greiningu og frásagnir foreldra um hæg viðbrögð kerfisins við áhyggjum þeirra af þroska barna sinna benda þó til þess að margt megi bæta . Öllum fyrirspurnum um efni og umfjöllun ráðstefnunnar sem og BHRG á Íslandi og alþjóðavísu má beina til aðalskipuleggjanda ráðstefnunnar , Krisztinu G. Agueda , á netfangið bhrg@hreyfiland.is